Document ID: 32010R0742

ΚΑΝΟΝΙΣΜΌΣ (ΕΕ) αριθ. 742/2010 ΤΗΣ ΕΠΙΤΡΟΠΉΣ
της 17ης Αυγούστου 2010
σχετικά με την τροποποίηση του κανονισμού (ΕΕ) αριθ. 1272/2009 για τη θέσπιση κοινών λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την αγορά και την πώληση γεωργικών προϊόντων από τη δημόσια παρέμβαση
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 43 στοιχεία α) και δ), σε συνδυασμό με το άρθρο 4,
Εκτιμώντας τα ακόλουθα:
(1)
Οι απαιτήσεις τις οποίες οφείλουν να πληρούν τα σιτηρά ώστε να είναι επιλέξιμα για δημόσια παρέμβαση και οι μέθοδοι που πρέπει να χρησιμοποιούνται για την εκτέλεση των δοκιμών προκειμένου να εξακριβωθεί η εν λόγω επιλεξιμότητα, σύμφωνα με το άρθρο 7 του κανονισμού (ΕΕ) αριθ. 1272/2009 της Επιτροπής (2), περιλαμβάνονται στο παράρτημα I, μέρη I έως VIII και XII του εν λόγω κανονισμού. Ορισμένες από τις μεθόδους αυτές αποτέλεσαν το αντικείμενο τροποποιήσεων από την Ευρωπαϊκή Επιτροπή Τυποποίησης (CEN). Προκειμένου να ληφθούν υπόψη οι εξελίξεις όσον αφορά ορισμένες από τις μεθόδους αυτές και να δοθεί προτεραιότητα στα ευρωπαϊκά πρότυπα, θα πρέπει να προσαρμοστούν οι εν λόγω μέθοδοι. Για να διασφαλιστεί η ομοιόμορφη και συνεχής εφαρμογή των μεθόδων αυτών κατά τη διάρκεια της ίδιας περιόδου παρέμβασης, θα πρέπει να προβλεφθεί ότι οι εν λόγω μέθοδοι αντιστοιχούν σε εκείνες που ισχύουν την πρώτη ημέρα της περιόδου εμπορίας.
(2)
Η πρότυπη μέθοδος για τον προσδιορισμό των υλών που δεν είναι βασικά σιτηρά άμεμπτης ποιότητας, η οποία επί του παρόντος παρατίθεται στο μέρος IV του παραρτήματος Ι του κανονισμού (ΕΕ) αριθ. 1272/2009, περιγράφεται στο μέρος V του λόγω παραρτήματος. Το σημείο 1 του μέρους V, σχετικά με τον μαλακό σίτο, τον σκληρό σίτο και το κριθάρι, αποτέλεσε το αντικείμενο επικαιροποίησης στο πλαίσιο του ευρωπαϊκού προτύπου EN 15587:2008. Το εν λόγω πρότυπο θα πρέπει να περιληφθεί στο εν λόγω σημείο.
(3)
Το παράρτημα I, μέρος III, του κανονισμού (ΕΕ) αριθ. 1272/2009 περιλαμβάνει ορισμό των υλών που δεν είναι βασικά σιτηρά άμεμπτης ποιότητας καθώς και των ειδικών παραγόντων ανά σιτηρό τα οποία πρέπει να λαμβάνονται υπόψη για τον ορισμό των ξένων προσμείξεων. Για λόγους ακρίβειας και αντιστοιχίας με το ευρωπαϊκό πρότυπο EN 15587:2008, θα πρέπει να προσαρμοστούν ορισμένοι ορισμοί και να μετακινηθούν ορισμένες επιμέρους στήλες από μία κατηγορία σε άλλη. Μετά τις αλλαγές αυτές στις επιμέρους στήλες, θα πρέπει να τροποποιηθεί αναλόγως το παράρτημα Ι, μέρος ΙΙ σχετικά με τις ελάχιστες απαιτήσεις ποιότητας.
(4)
Η διεθνής μέθοδος ISO 712:1998, που επί του παρόντος παρατίθεται στο μέρος IV του παραρτήματος I του κανονισμού (ΕΕ) αριθ. 1272/2009, ως μία από τις μεθόδους για τον προσδιορισμό της υγρασίας, αποτέλεσε το αντικείμενο, για τα σιτηρά εκτός από τον αραβόσιτο, επικαιροποίησης στο πλαίσιο του ευρωπαϊκού και διεθνούς προτύπου EN ISO 712:2009. Είναι σκόπιμο να ενσωματωθεί το εν λόγω πρότυπο. Για τον αραβόσιτο, θα πρέπει να ληφθεί υπόψη η επικαιροποίηση στο πλαίσιο του ευρωπαϊκού και διεθνούς προτύπου EN ISO 6540:2010. Θα πρέπει επίσης να καταργηθεί το μέρος VI του παραρτήματος I που δεν έχει πλέον λόγο ύπαρξης και να προσαρμοστεί αναλόγως η παράγραφος 3 του μέρους XII του παραρτήματος I.
(5)
Η πρότυπη μέθοδος για τον προσδιορισμό της περιεκτικότητας του μαλακού σίτου σε πρωτεΐνες, η οποία επί του παρόντος αναφέρεται στο μέρος IV του παραρτήματος I του κανονισμού (ΕΕ) αριθ. 1272/2009, είναι η μέθοδος που αναγνωρίζεται από τη Διεθνή Ένωση για την Επιστήμη και την Τεχνολογία Σιτηρών (ICC), της οποίας το σχετικό πρότυπο φέρει τον αριθμό 105/2. Μετά τις εργασίες της CEN, θα πρέπει να αντικατασταθεί η μέθοδος αυτή από το ευρωπαϊκό και διεθνές πρότυπο EN ISO 20483:2006 και να επεκταθεί στον σκληρό σίτο. Θα πρέπει επίσης να προβλεφθεί, ως εναλλακτική μέθοδος, το πρότυπο CEN ISO/TS 16634-2:2009.
(6)
Ο δείκτης Zélény για τον μαλακό σίτο, ο οποίος προσδιορίζεται με βάση τη διεθνή μέθοδο ISO 5529:1992, η οποία επί του παρόντος παρατίθεται στο μέρος IV του παραρτήματος I του κανονισμού (ΕΕ) αριθ. 1272/2009, αποτέλεσε το αντικείμενο επικαιροποίησης στο πλαίσιο του ευρωπαϊκού και διεθνούς προτύπου EN ISO 5529:2009. Είναι σκόπιμο να ενσωματωθεί το εν λόγω πρότυπο.
(7)
Ο αριθμός πτώσης Hagberg, ο οποίος προσδιορίζεται με βάση τη διεθνή μέθοδο ISO 3093:2004, η οποία επί του παρόντος παρατίθεται στο μέρος IV του παραρτήματος I του κανονισμού (ΕΕ) αριθ. 1272/2009, αποτέλεσε το αντικείμενο επικαιροποίησης στο πλαίσιο του ευρωπαϊκού και διεθνούς προτύπου EN ISO 3093:2009. Είναι σκόπιμο να ενσωματωθεί το εν λόγω πρότυπο.
(8)
Η πρότυπη μέθοδος για τον προσδιορισμό του βαθμού απώλειας της υαλώδους όψης στον σκληρό σίτο, η οποία επί του παρόντος παρατίθεται στο μέρος IV του παραρτήματος Ι του κανονισμού (ΕΕ) αριθ. 1272/2009, περιγράφεται στο μέρος VΙΙΙ του λόγω παραρτήματος. Μετά τις εργασίες της CEN, θα πρέπει να αντικατασταθεί η μέθοδος αυτή από την ευρωπαϊκή μέθοδο EN 15585:2008. Θα πρέπει να ενσωματωθεί το εν λόγω πρότυπο και να καταργηθεί το μέρος VIII του παραρτήματος I.
(9)
Η διεθνής μέθοδος αναφοράς ISO 7971/2:1995 για τον προσδιορισμό του ειδικού βάρους, η οποία επί του παρόντος αναφέρεται στο μέρος IV του παραρτήματος I του κανονισμού (ΕΕ) αριθ. 1272/2009, αποτέλεσε το αντικείμενο επικαιροποίησης στο πλαίσιο του ευρωπαϊκού και διεθνούς προτύπου EN ISO 7971/3:2009. Είναι σκόπιμο να ενσωματωθεί το εν λόγω πρότυπο.
(10)
Ο παρών κανονισμός πρέπει να εφαρμοστεί από την ημερομηνία κατά την οποία αρχίζουν να ισχύουν οι διατάξεις του κανονισμού (ΕΕ) αριθ. 1272/2009 για τα σιτηρά.
(11)
Ωστόσο, για να μπορέσουν τα κράτη μέλη να θέσουν σε εφαρμογή τις τροποποιήσεις ή επικαιροποιήσεις που προβλέπονται στον παρόντα κανονισμό, ιδίως όσον αφορά τις προσμείξεις και τις παραπομπές στο πρότυπο EN 15587, πρέπει να προβλεφθεί εύλογη προθεσμία για την εφαρμογή ορισμένων διατάξεων. Οι τροποποιήσεις αυτές θα πρέπει να αρχίσουν να εφαρμόζονται από την περίοδο εμπορίας 2011/2012.
(12)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) αριθ. 1272/2009 τροποποιείται ως εξής:
1)
Το άρθρο 7 τροποποιείται ως εξής:
α)
στην παράγραφο 2, η πρώτη περίπτωση αντικαθίσταται από το ακόλουθο κείμενο:
«-
για τα σιτηρά: στο παράρτημα I μέρη ΙΙΙ, IV, V, VII και XII,»·
β)
προστίθεται η ακόλουθη παράγραφος 3:
«3. Για τον προσδιορισμό της ποιότητας των σιτηρών που προσφέρονται ή προσκομίζονται στην παρέμβαση, οι χρησιμοποιούμενες μέθοδοι είναι εκείνες που περιγράφονται στο παράρτημα Ι οι οποίες έχουν υιοθετηθεί, κατά περίπτωση, στο πλαίσιο των ευρωπαϊκών ή/και διεθνών προτύπων, στην πρόσφατη μορφή τους που ισχύει την πρώτη ημέρα κάθε περιόδου εμπορίας.».
2)
Το παράρτημα Ι τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2010.
Ωστόσο, το άρθρο 1 σημείο 2), όσον αφορά το σημείο B του μέρους II, το μέρος III, το σημείο α) του μέρους IV καθώς και το μέρος V του παραρτήματος I του κανονισμού (ΕΕ) αριθ. 1272/2009, εφαρμόζονται από την 1η Ιουλίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Αυγούστου 2010.

Labels: 3
6